20 қазан. Жылнама
DATE: 07:00, 20 Қазан 2023 | GMT +5
TITLE: 20 қазан. Жылнама
URL: https://kaz.inform.kz/news/20-kazan-zhilnama-483baa/
META: DATE: 07:00, 20 Қазан 2023 | GMT +5
TOTAL WORDS: 623
AUTHOR(S):
TEXT: АТАУЛЫ КҮНДЕР. Дүниежүзілік статистика күні. 2010 жылы БҰҰ Статистика комиссиясының 41-сессиясында Дүниежүзілік статистика күнін құру туралы шешім қабылданды. 2010 жылғы 3 маусымда БҰҰ Бас Ассамблеясы 2010 жылғы 20 қазанды алғашқы дүниежүзілік статистика күні деп ресми жариялаған қарарды қабылдады. Халықаралық авиадиспетчер күні. Амстердамда 1961 жылғы 20 қазанда авиация диспетчерлері қауымдастықтарының Халықаралық федерациясы құрылды. Бұл оқиға әуе көлігін дамыту тарихындағы елеулі кезеңге айналып, сөйтіп жаңа кәсіби мейрамның өмірге келуіне негіз болды. Содан бері жыл сайын 20 қазанда Халықаралық авиадиспетчер күні атап өтіледі. Халықаралық бас аспаздар күні. Мереке 2004 жылдан аталып өтеді. Осы жылы Дүниежүзілік ас-үй қоғамдастығы қауымдастығының бастамасы бойынша қабылданған. Аталған қауымдастыққа аспаз өнеріне маманданған әлемдегі 8 миллионнан астам адам мүше. ЕСТЕ ҚАЛАР ОҚИҒАЛАР. 1933 жылы Әл-Фараби атындағы Қазақ мемлекеттік ұлттық университетінің негізі қаланды. Білім ордасының ашылу салтанаты 1934 жылы 15 қаңтарда өтті. Алғашқы кезде университет құрамында физикаматематика және биология факультеттері ғана болды. Бүгінгі таңда республиканың беделді оқу орындарының бірі. 1995 жылы ҚР Президентінің Әкімшілігі құрылды. Қазақстан Республикасы Президентінің Жарлығымен Әкімшілік құрылымына ҚР Қауіпсіздік Кеңесінің экономикалық қауіпсіздік мәселелері жөніндегі бөлім енгізілді. 1995 жылы Ұлыбритания және Солтүстік Ирландия Біріккен Корольдігінде Қазақстан Республикасының елшілігі ашылды. 1997 жылы ҚР Президентінің Ақмола қаласын Қазақстан Республикасының астанасы деп жариялау туралы Жарлығы шықты. Жарлыққа сәйкес, Ақмола қаласы 1997 жылдың 10 желтоқсанынан тәуелсіз Қазақстан Республикасының астанасы мәртебесіне ие болады. 2009 жылы Астанада «Қазақ елі» монументі салтанаты түрде ашылды. Тұғыр граниттің төрт қабырғасына көлемі 3, 7х6, 9 метрлік қоладан құйылған бедербейнелер жасалған. Алғашқысы «Халық және Президент» деп аталады. Монументтің оң жағындағы келесі бедербейне «Қаһармандық» деп аталады. Ал монументтің батыс жақ бетінде орналастырылған «Жасампаздық» бедербейнесінде халқымыздың көшпелі дәуірден ғарышқа ұшқанға дейінгі жолы көрсетілген. Монументтің шығыс жағындағы соңғы бедербейне «Болашақ» деп аталады. 2011 жылы Әзербайжан Республикасының Президенті Ильхам Әлиевтің Қазақстанға ресми сапары аясында екі ел арасында теңіздегі сауда кеме қатынасы туралы үкіметаралық келісімге қол қойылды. Аталған шарт – екі елдің теңіз көлігі саласындағы ынтымақтастығының негізгі құжаты. 2014 жылы ньюйоркте Қазақстан Республикасы мен Маврикий Республикасының БҰҰ жанындағы тұрақты өкілдері Қайрат Әбдірахманов пен Милан Джая Нямраджсингх Митарбхан екі мемлекет арасында дипломатиялық қарым-қатынастар туралы бірлескен коммюникеге қол қойды. Маврикий республикасы – Үнді теңізінің оңтүстік-батыс бөлігінде орналасқан аралдық мемлекет. Астанасы – портлуи қаласы. Аумағы – 2, 04 мың шаршы гектар. 2015 жылы Астанада Кувейт мемлекетінің Қазақстандағы жаңа Елшілігінің ғимараты ашылды. Ол елорданың Шарль де Голль көшесі, 6 үй көш мекенжайында орналасқан. Екі ел арасындағы дипломатиялық қарым-қатынастар 1993 жылдың 11 қаңтарында орнатылған. Бұған ҚР Президенті Н. Назарбаевтың 1997 жылдың 31 тамызы мен 1 қыркүйегі аралығында Кувейт мемлекетіне жасаған сапары негіз болған. 2017 жылы Ақтөбе қаласында ҚР тұңғыш әділет министрі, белгілі заңгер, ғалым, саяси қайраткер Нағашбай Шайкеновке ескерткіш қойылды. Шайкенов 1947 жылғы 6 наурызда РФ Орынбор облысында туған. 1992 жылы Қазақстанға жұмысқа шақырылған. ҚР Президентінің кеңесшісі, әділет министрі, премьерминистр орынбасары болған. 2021 жылы Павлодардың оңтүстігінде Байдала ауылындағы археологиялық жұмыстар барысында үлкен ғылыми құндылығы бар IX-X ғасырлардағы қорғандар табылды. Топырақтың ерекше химиялық құрамына байланысты ағаштан жасалған бұйымдар, жібек киімдер, сондай-ақ былғары мен металдардан жасалған түрлі заттар жақсы сақталған. 2021 жылы Орал қаласындағы «Орал» халықаралық әуежайына Кеңес Одағының Батыры Мәншүк Мәметованың есімі берілді. Мәншүк Мәметова – Орал облысында туған, Екінші дүниежүзілік соғысқа қатысушысы. Ол Қызыл Армияда пулеметші болып қызмет етті. 1943 жылдың күзінде қаза тауып, соңғы шайқаста 70-тен астам қарсыласын жойды. Оған қайтыс болғаннан кейін Кеңес Одағының батыры атағы берілді. 2022 жылы Алматы облысына жұмыс сапары барысында Қазақстан Президенті Алматы облысы бүкіл Қазақстан үшін орасан зор туристік әлеуетті тиімді іске асырудың үлгісі бола алады және болуы тиіс екенін атап өтті. «Туризм Алматы облысында ауыл шаруашылығының тұрақты өсуіне ықпал ете алады. «Таңбалы тас» шатқалында Tengri Ultra марафоны мен Қапшағай су қоймасында Oceanman жүзуі сынды халықаралық жарыстардың өткізілуі өңірдің туристік әлеуетін арттырып келеді. Қазіргі уақытта бұл су қоймасы ауыз сумен қамтамасыз ету, суару, балық аулау, демалыс көзі ретінде пайдаланылады. Үкімет Қапшағай су қоймасының еліміздің негізгі туристік орындарының бірі мәртебесін бекітуі керек», - деді Қасым-Жомарт Тоқаев
